Moltes de les persones que es desplacen al Regne Unit per treballar o estudiar escullen Londres com a destí.
Per viure en aquesta ciutat és important conèixer les diferents zones i els districtes que té.
Tot i que alguns barris són més populars que d'altres, tenir unes nocions dels districtes us ajudarà a triar aquell que millor s'adeqüi a les vostres necessitats.
Per exemple, perquè sigui més pròxim o estigui més ben comunicat amb el lloc de treball o estudi, perquè compti amb un major nombre de serveis o perquè busqueu una zona més residencial, entre altres.
A London Councils hi ha el mapa de districtes de la ciutat.
També podeu consultar alguns avantatges i inconvenients dels diferents barris a través de London Town.
Londres té una població de 8.538.689 habitants, segons el darrer cens de l'any 2011.
Altres ciutats grans del Regne Unit i que solen ser destí habitual per a la recerca de noves possibilitats estudiantils i laborals són Birmingham (1.101.360 hab.), Glasgow (599.640 hab.), Manchester (520.215 hab.), Edimburg ( 492,680 hab.) i Liverpool (473.073 hab.).
Pel que fa als lloguers de pisos i habitacions, a qualsevol d'aquestes ciutats és habitual que us demanin dipòsits o fiances, i també el pagament per avançat d'un mes de lloguer.
Sempre és aconsellable signar un contracte ja que aquesta és la forma més segura i que dóna més garanties a l'hora de recuperar les inversions inicials.
Al Regne Unit, una despesa addicional a les habituals d'aigua, llum, gas i electricitat és l'anomenada Council Tax.
Es tracta d'un impost recaptat per les autoritats locals a canvi dels serveis prestats a nivell de barri o districte.
El seu import pot variar en funció de la mida de la casa i de la zona de residència.
Hi ha una exempció en el cas dels estudiants.
Una altra despesa que cal tenir en compte és la llicència de televisió, que es coneix com a TV licence.
Tothom qui té televisor ha de pagar aquest impost que té un cost anual de 145,50 lliures (200 euros, aproximadament).
En el moment de llogar un habitatge, cal tenir en compte si la Council Tax i la TV licence es troben incloses o no en l'import del lloguer.
La forma més àgil i popular per cercar allotjament és a través dels serveis proporcionats a internet.
Hi ha un gran nombre de pàgines on tant particulars com agències immobiliàries ( State Agents o letting agents ) pengen els seus anuncis.
En cas que decidiu llogar un pis, els requisits que us poden demanar dependran totalment del propietari.
Ara bé, els documents que sempre necessitareu tenir a mà són aquells que demostrin la vostra capacitat de solvència per poder fer front al pagament del pis com, per exemple, un contracte de lloguer anterior, el contracte de treball, un compte bancari que certifiqui ingressos suficients, etc. A banda de tota la documentació que us puguin demanar per llogar un pis, recordeu que generalment haureu d'abonar també un dipòsit d'almenys sis setmanes, que us serà retornat un cop finalitzat el contracte i sempre que no s'hagi produït cap desperfecte.
El lloguer d'habitacions sol ser un procés més àgil.
Algunes de les pàgines més conegudes de lloguer de pisos i habitacions són:
Una altra opció d'allotjament és residir a casa d'una família.
S'anomena homestay i permet conèixer de ben a prop la cultura local.
Aquest recurs d'habitatge és molt habitual quan es fa un curs d'idiomes, ja que facilita una major immersió lingüística.
Per tant, moltes escoles i acadèmies d'idiomes ofereixen aquest tipus d'estades en les seves propostes formatives i es pot trobar informació fàcilment a través de les seves webs.
Algunes pàgines per consultar informació sobre l'allotjament en famílies són:
Si viatgeu al Regne Unit per realitzar un curs, disposeu d'allotjament per estudiants amb propostes com residències i pisos per compartir amb altres joves.
No obstant, existeix també l'allotjament en cases de famílies, que us permetrà una excel·lent aproximació a la vida i cultura local i resultarà una bona experiència per millorar el vostre anglès.
Algunes de les pàgines on podeu buscar allotjament per estudiants són les següents: